Lyk in rivier: Vrou nog nie geïdentifiseerSAPD-argieffoto ter illustrasie Die vrou, wie se liggaam verlede week in ŉ meer in Bethelsdorp in die Oos-Kaap gevind is, is steeds nie geïdentifiseer nie. Die liggaam is Donderdagoggend in die Varsvleimeer gevind. Volgens kol. Priscilla Naidu, polisiewoordvoerder, was die oorledene vermoedelik tussen 14 en 20 jaar oud. “Daar is ŉ tatoeëermerk aan haar regteronderbeen met ŉ naam wat Sheilan óf Helain is.” Volgens Naidu is die tatoeëermerk egter nie baie duidelik nie. “Sy het ŉ pienk kledingstuk aangehad.” Die vrou se hande en voete was vasgebind en daar was ŉ handdoek om haar kop gedraai. Sy het ook ŉ ring aan haar linkerringvinger gehad. Volgens Naidu was daar geen sigbare beserings aan die liggaam nie en word daar steeds gewag op die uitslag van die nadoodse ondersoek. ŉ Pastoor het die oggend omstreeks 09:15 by die swembad in die West End-woonbuurt gaan bid toe hy iets tussen die riete in die meer gesien het. Hy het aanvanklik gedink dit is ŉ boks. Toe hy nader gaan, het hy die liggaam van die vrou in die water gewaar. Die polisie se honde-eenheid en reddingswerkers van Port Elizabeth het die vrou se liggaam uit die water gehaal. Die polisie is dringend op soek na die familie van die oorledene en ondersoek ŉ saak van moord. Enigiemand wat moontlik kan help om die oorledene te identifiseer of bewus is van ŉ vermiste vrou in die omgewing, word versoek om speursers. Tandiswa Nobebe by 067 403 1910, die Bethelsdorp-polisie by 041 404 3005 of Stop Misdaad by 08600 10111 te bel.